《长安叙怀寄崔十五》
唐代·武元衡

延首直城西，花飞绿草齐。迢遥隔山水，怅望思游子。

百啭黄鹂细雨中，千条翠柳衡门里。门对长安九衢路，

愁心不惜芳菲度。风尘冉冉秋复春，钟鼓喧喧朝复暮。

汉家宫阙在中天，紫陌朝臣车马连。萧萧霓旌合仙仗，

悠悠剑佩入炉烟。李广少时思报国，终军未遇敢论边。

无媒守儒行，荣悴纷相映。家甚长卿贫，身多公干病。

不知身病竟如何，懒向青山眠薜萝。鸡黍空多元伯惠，

琴书不见子猷过。超名累岁与君同，自叹还随鹢退风。

闻说唐生子孙在，何当一为问穷通。

作者简介：武元衡（758―815），唐代诗人、政治家，字伯苍。缑氏（今河南偃师东南）人。武则天曾侄孙。建中四年，登进士第，累辟使府，至监察御史，后改华原县令。德宗知其才，召授比部员外郎。岁内，三迁至右司郎中，寻擢御史中丞。顺宗立，罢为右庶子。宪宗即位，复前官，进户部侍郎。元和二年，拜门下侍郎平章事，寻出为剑南节度使。元和八年，征还秉政，早朝被平卢节度使李师道遣刺客刺死。赠司徒，谥忠愍。《临淮集》十卷，今编诗二卷。